钦定古今图书集成/理学汇编/字学典/第052卷 > 唐文粹 > 《李阳冰上李大夫论篆书》
## 钦定古今图书集成/理学汇编/字学典/第052卷 > 唐文粹 > 《李阳冰上李大夫论篆书》

“吾志于古篆殆三十年，见前人遗迹，美则美矣，惜其
未有点画，但偏傍摹刻而已。”缅想圣达立卦造书之
意，乃复仰观俯察六合之际焉。于天地山川得方圆
流峙之形，于日月星辰得经纬昭回之度，于云霞草
木得霏布滋蔓之容，于衣冠文物得揖让周旋之体，
于须眉口鼻得喜怒惨舒之分，于虫鱼禽兽得屈伸
飞动之理；于骨角齿牙，得摆拉咀嚼之势。随手万变，
任心所成，可谓通三才之品汇，备万物之情状者矣。
尝痛孔壁遗文，汲冢旧简，年代浸远，谬误滋多。蔡中
郎以丰同豊，李丞相将束为柬，亦鱼鲁一惑，泾渭同
流，学者相承，靡所迁复。每一念至，未尝不揽笔长叹
焉：“天将未丧斯文也！”故小子得篆籀之宗旨，皇唐累
圣，逮兹八叶，天生克复之主，人乐维新之命，以淳古
为务，以文明为理，钦若典谟，畴咨故实。诚愿刻石作
篆，备书六经，立于明堂，为不刊之典，号曰《大唐石经》。
使万代之后，无所损益，仰圣朝之鸿烈，法高代之盛
事